Valmet määritteli uudet kestävän kehityksen toimintasuunnitelmat vuosille 2016-2018
Valmet Oyj:n lehdistötiedote 23.5.2016 klo 11:00
Valmet on määritellyt uudet toimintasuunnitelmat kestävän kehityksen ohjelmalleen vuosille 2016-2018. Toimintasuunnitelmat sisältävät yksityiskohtaiset tavoitteet ja toimenpiteet kullekin kestävän kehityksen painopistealueelle. Toimintasuunnitelmien määrittely perustuu alkuvuodesta 2016 toteutettuun kestävän kehityksen ohjelman kattavaan tarkasteluun.
Valmet määritteli kestävän kehityksen ohjelmansa alunperin vuoden 2014 alussa ja on siitä lähtien systemaattisesti toteuttanut kullekin painopistealueelle asetettuja toimenpiteitä. Ohjelman nimi on Sustainability360º ja se käsittelee vastuullisuutta laajasti koko toimintamme osalta. Ohjelma keskittyy viiteen painopistealueeseen: kestävä hankintaketju; työterveys, -turvallisuus ja ympäristö (HSE); ihmiset ja suorituskyky; vastuulliset ratkaisut ja yrityskansalaisuus.
"Johdonmukainen työmme aikaisempien toimintasuunnitelmien toteuttamiseksi on johtanut konkreettisiin tuloksiin. Olemme esimerkiksi ottaneet käyttöön yhtiönlaajuiset prosessit hankintaketjumme vastuullisuuden varmistamiseksi, työturvallisuutemme on parantunut vuosittain ja henkilöstömme sitoutuminen on lisääntynyt merkittävästi. Tämän lisäksi Valmet on noteerattu yhtenä maailman johtavista yrityksistä Dow Jones -kestävän kehityksen indeksissä. Saavutettuamme useimmat nykyiset tavoitteemme tämä on luonnollinen hetki tarkastella ohjelmaa ja määritellä uudet tavoitteet seuraavalle kolmelle vuodelle", sanoo Anu Salonsaari-Posti, Valmetin markkinoinnista, viestinnästä ja kestävästä kehityksesta vastaava johtaja.
Vuosina 2016-2018 ohjelma keskittyy edelleen erityisesti hankintaketjun vastuullisuuden varmistamiseen maailmanlaajuisesti ja työturvallisuuskulttuurin jatkuvaan parantamiseen. Lisätietoa ohjelmasta ja toimintasuunnitelmista löytyy osoitteessa www.valmet.com/sustainabilityagenda.
Kattavaa raportointia vastuullisuudesta
Valmet korostaa maailmanlaajuisesti johdonmukaisia ja läpinäkyviä johtamisen ja raportoinnin käytäntöjä, jotta kaikki sidosryhmät voivat luotettavasti arvioida yhtiön kestävän kehityksen suorituskykyä ja tasoa. Valmet raportoi vuosittain vastuullisuudestaan globaalin raportointiohjeiston (GRI) mukaisesti. Yhtiö raportoi myös valikoituihin kolmannen osapuolen kestävän kehityksen arviointeihin. Vuonna 2015 Valmet valittiin Dow Jonesin kestävän kehityksen indeksiin (Dow Jones Sustainability Index) toisena peräkkäisenä vuotena. CDP:n ilmastoraportoinnissa Valmet sai pistemäärän 97/100.
Anu Salonsaari-Posti, Viestintä- ja markkinointi- ja kestävän kehityksen johtaja, Valmet, puh. 050 453 4262